KIRJALLINEN KYSYMYS E-2815/99 esittäjä(t): Jan Wiersma (PSE) komissiolle. Romanikysymys.



Virallinen lehti nro 280 E , 03/10/2000 s. 0137 - 0139



KIRJALLINEN KYSYMYS E-2815/99 esittäjä(t): Jan Wiersma (PSE) komissiolle (18. tammikuuta 2000) Aihe: Romanikysymys 1. Komissio painottaa laajentumisen yhteydessä perustellusti romanien parempaa kohtelua eräissä jäsenyyttä hakeneissa maissa. Voiko komissio tarkentaa, mitkä ovat ne ongelmat, jotka on ratkaistava? 2. Tietääkö komissio, mihin toimiin näissä maissa on ryhdytty tämän vähemmistön aseman kohentamiseksi? Millä tavalla EU osallistuu kyseisiin toimiin? 3. Edellä mainitussa kysymyksessä ei viitata ainoastaan parannuksiin lainsäädäntötasolla tällä alalla, vaan myös toimenpiteisiin, joilla pyritään kokonaisvaltaiseen lähestymistapaan: opetus, tiedottaminen, tietoisuuden lisääminen jne. Onko komissio tietoinen mistään tämänkaltaisista toimista? 4. Onko kyseisten maiden kesken ollut puhe vaihdoista? Onko niiden välillä olemassa yhteistyöhankkeita? Käytetäänkö niissä hyväksi EU:n jäsenmaiden asiantuntemusta tällä alalla? 5. Onko olemassa selvitystä nykyisissä jäsenmaissa asuvien romanien ongelmista? 6. Onko komissio määritellyt täsmälliset tavoitteet, jotka hakijamaiden on saavutettava? 7. Onko komissio myös valmis itse sijoittamaan varoja hankkeisiin, joilla parannetaan romanien asemaa? 8. Tekeekö komissio yhteistyötä Euroopan neuvoston kanssa tässä asiassa? 9. Onko romanien asialla merkitystä Ukrainan ja Moldavian suhteitamme ajatellen? Günter Verheugenin komission puolesta antama vastaus (7. helmikuuta 2000) 1. Ehdokasmaista, jotka parhaillaan käyvät jäsenyysneuvotteluja yhteisön kanssa, romanivähemmistöjä on Tekissä, Bulgariassa, Unkarissa, Puolassa, Romaniassa, Slovakiassa ja Sloveniassa. Romaniväestön suurimmat ongelmat ovat syrjintä, huonot asumisolot ja heikko terveydenhuolto, korkea työttömyys, alhainen koulutustaso sekä romanilasten erottelu koululaitoksessa. 2. ja 3. Vuoden 1999 lokakuussa laatimassaan yhteenvedossa(1) ehdokasmaiden edistymisestä liittymisvalmisteluissa komissio toteaa, että vaikka joissakin ehdokasmaissa on tapahtunut rohkaisevaa kehitystä romaniväestön aseman parantamiseen tähtäävien erityisohjelmien hyväksymisen ansiosta, keskitetyt toimet ovat edelleen välttämättömiä ohjelmien tosiasiallisen täytäntöönpanon varmistamiseksi. Komissio seuraa tarkasti ehdokasmaiden aloitteita romanien aseman parantamiseksi ja tarkastelee määräaikaiskertomuksissaan kunkin ehdokasmaan konkreettista edistymistä. 4. Sekä ehdokasmaat että jäsenvaltiot ovat mukana ja vaihtavat tietoa ja kokemuksia Euroopan neuvoston romanikysymyksiä käsittelevässä asiantuntijaryhmässä sekä muilla aihetta koskevilla kansainvälisillä foorumeilla. Komissio ei ole tietoinen ehdokasmaiden mahdollisista romanikysymyksiin liittyvistä yhteistyöhankkeista. 5. Romanivähemmistöjen asemaa jäsenvaltioissa seuraa Euroopan neuvosto. 6. Kööpenhaminassa vahvistettujen arviointiperusteiden mukaan jäsenyys edellyttää, että ehdokasmaassa on vakaat instituutiot, jotka takaavat muun muassa ihmisoikeudet sekä vähemmistöjen kunnioittamisen ja suojelun. Tämän vuoksi romanien asemaan kiinnitetään huomiota arvioitaessa ehdokasmaiden valmiutta liittyä unionin jäseniksi. Bulgarian, Tekin, Unkarin, Romanian ja Slovakian liittymiskumppanuuksissa, jotka neuvosto hyväksyi vuoden 1999 joulukuussa(2), konkreettiset toimenpiteet romaniväestön integroinnin parantamiseksi ovat yksi lyhyen aikavälin tavoitteista. 7. Phare-ohjelma on ehdokasmaiden romaaniväestölle suunnatun yhteisön tuen tärkein väline. Vuonna 1998 Phare-ohjelmasta myönnettiin noin 3 miljoonaa euroa hankkeisiin, joilla tuetaan romaniyhteisöjä niissä viidessä Keski- ja Itä-Euroopan maassa, joissa ongelmat ovat suurimpia. Vuonna 1999 vastaava määrä oli 10 miljoonaa euroa. Lisäksi kansanvaltaa ja ihmisoikeuksien suojelua koskevasta eurooppalaisesta aloitteesta, jota komissio myös hallinnoi, tuetaan ehdokasmaiden romaneja erityisesti valtiosta riippumattomien järjestöjen toteuttamien hankkeiden välityksellä. Romaneja koskevia hankkeita tuetaan myös Sokrates- ja Nuorten Eurooppa -ohjelmista. EU:n tuki Keski- ja Itä-Euroopan romaniyhteisöille -esite toimitetaan suoraan arvoisalle parlamentin jäsenelle sekä parlamentin pääsihteeristöön. Tarkempaa tietoa on saatavilla www-sivulla http://europa.eu.int/comm/dgs/enlargement/index.htm. 8. Komissio on mukana Euroopan neuvoston romanikysymyksiä käsittelevässä asiantuntijaryhmässä, joka kokoontuu kahdesti vuodessa. Vuonna 1999 allekirjoitettiin sopimus Euroopan neuvoston kanssa Euroopan rasismin ja muukalaisvihan seurantakeskuksen ja Euroopan neuvoston rotusyrjinnän ja suvaitsemattomuuden vastaisen komitean yhteistyön tiivistämiseksi. Tässä yhteydessä on ehdotettu yhteisiä ohjelmia, jotka koskevat romaniväestön asemaa Euroopassa. 9. Romaniväestön asema otetaan huomioon Ukrainan ja Moldovan suhteissa, ja komissio on tukenut ohjelmia, joiden tavoitteena on parantaa romanien asemaa näissä maissa. (1) KOM(1999) 500 lopullinen. (2) KOM(1999) 531 lopullinen, KOM(1999) 530 lopullinen, KOM(1999) 525 lopullinen ja KOM(1999) 521 lopullinen.